Проектозакон гарантира по 3 кубика вода на цена по себестойност за всеки българин — Novinata.bg\nПроектозакон за ВиК услугите на служебния кабинет предвижда на всеки български гражданин да бъдат предоставяни ежемесечно по три кубика питейна вода на цена по себестойност.\nТова обяви на проведения днес в Русе национален форум „Бизнесът следва транспортната инфраструктура с акцент върху Северна България“ министърът на регионалното развитие Виолета Комитова. „Заложили сме тази защитна мярка, защото водата е национално богатство и се страхуваме, че един ден може цената й да стане подобна на тази на тока под влиянието на различни фактори като износ, процеси в световната икономика и климатични промени“, заяви министър Комитова. Проектозаконът ще бъде внесен в новото Народно събрание.\nВ работата на форума, преминал под патронажа на областния управител на Русе Борислав Българинов, взеха участие министърът на икономиката Даниела Везиева, министърът на финансите Валери Белчев, регионалните заместник-министри Нина Стоименова и Иван Шишков, както и заместник-министърът на транспорта Христина Велинова. Областна администрация – Разград бе представена от областния управител Иван Борисов и неговия заместник Найден Късов.\nВиолета Комитова каза още, че се Български ВиК холдинг е предприел създаването на дъщерно дружество, търговец на електрическа енергия, което да закупува ток на по-ниски цени за дружествата от ВиК сектора. Процедурата трябва да приключи до месец. Целта е да не се допусне шоково поскъпване на питейната вода, в чиято себестойност се калкулира цената на електроенергията.\nНа конференцията бе отбелязано, че е факт сериозен дисбаланс в развитието на Северна и Южна България. Като важна мярка, която би могла да промени този дисбаланс, бе очертан приоритетът да се инвестира сериозно в инфраструктурата, за да стане тази част от страната по-привлекателна за инвеститорите и бизнеса. Обсъдено бе бъдещото изграждане на автомагистрала между Русе и Велико Търново и на втори мост над река Дунав.\n← Днес отбелязваме бойния празник на Сухопътните войски\nАкад. Антон Дончев: Румен Радев ще изпълни нашите желания, нашите надежди →\nВъв Варна награждават млади творци за авторски текстове на английски и немски език


Prima Materia II - Видео - Българският форум за музиканти\nОт Tehanox, Октомври 29, 2018 в Видео\nЗдравейте отново. Въпросите са същите - какво е метафизика? къде, кога, накъде, за какво, от какво, онтологични, епистемологични, езотерични.\nИ накрая - нищо от тези. Пък отговорите - ако желаете Вие напишете в коментарите.\nВсичко в клипа е мое творчество, надявам се има доволни и разбрали.\nЕ... метафизика. Повече пролича на сциентология (забранена в доста страни, но разбира се, разрешена в САЩ). И... тия сенки... на анунаките ли са?\nЩо за коментар е това...\nТруда ми бил от секта...\nНо да - впечатлявам се както и съм изучавал на професионално ниво изкуствата на част от - древните шумерци, акадци, асирийци, египетци, майци, ацтеки, инки, гърци, азиатци, северни, южни, океански - народи. Митологии, божества, идеи и прочие - това е душата на човечеството!!! Много си наблюдателен няма що...\nНе си ме разбрал... Просто направих аналогия.\nОтговорено Ноември 1, 2018 (Редактирано)\n1 hour ago, wiseppman said:\nНакара ме да я проверя тая "сциентология" по-обстойно даже - некви анти-духовни дебилии свързани с Том Круз и Джон Траволта.\nПък "анунаките" написани в един ред с другото се чете със значението което са в жълта преса (върви с пакетче семки) - постоянна тема на разговор заедно с плитко подхвърляне на "вибраците" "свръхестественото" и "Цеца с гърдите"\nНо това за "анунаките" поне не ме обижда - тъй като дълго време в часовете по скулптура сме обсъждали невероятно красивите шумерски пластики. А и "кода" от видеото е пряко вдъхновен от шумерското клинописно писмо (първата система от писмени знаци изобщо).\nВижданията ми за изкуството винаги са били че най-висшата ф-ма трябва да бъде изживяване - с магнитуд на религиозен/свещен катарзис. За това съм и пристрастен към Бах например - както той се е разписвал под творбите си - Soli Deo gloria - "За Слава на Господ".\nНо ще ми е трудно скоро да защитя нивото на неговото качество че да имам право да го кажа. WOW. Считам труда си изцяло в изследователската област - метафизика на собствения ми ум. (няма и друго яче) И нямам никакви претенции - Не се опитвам да "обясня метафизиката" - нито да я илюстрирам. Труда ми е метафизичен въпрос към самия мен. Хващай пуканките и гледай - ако не - се опитай да ме надминеш - ще ми е интересно какво може да сътвориш! И резултата е проява на моето "активно въображение" - много интересно описано от Юнг (ако вземе да ти се дочете нещо по-смислено от жълтите преси).\nРедактирано Ноември 1, 2018 от Tehanox\nПарадоксално, но гледам клипа без звук, тъй като съм в офиса. Визията е разкошна.... имаш дарба за анимация и обработка. странно, но интересно, поне за мен. Нямаш ли пътечка да комерсиализираш тия си умения (в добрия смисъл)? Ще си го пусна вкъщи и със звук.\nНа мен ми хареса, даже го публикувах на стената си в fasebook в очакване на коментари. Не получих това което очаквах, хората да му се възхитят.Според мен трябва да продължиш да се занимаваш с това!\n10 hours ago, jabs said:\nБлагодаря!!! Пътечка силно търся... и мерака не е малко... но за сега (вече няколко години) много несериозно ме приемат като започна да им пускам демо-та на лични - на някакви групи или лейбъли. Повечето не ми отговарят - а другите са хитряги и си мислят че щом пиша на лични - това означава че ще им го направя безплатно - и стандартния отговор е - "Много кефиш но нямаме кинти за теб"; Вече съм правил 3 безплатни официални клипа в опит "да си създам пътечката" - и резултатите не са в моя полза. Това беше и причината да се опитвам да правя музика - защото исках да правя клипове за музика - която никой не ми я даваше. А отделно имах и десетки фен клипове и монтажи - които пък youtube ми ги свали за нарушени права. Имам и един добре платен аудио-визуален проект де.\n7 hours ago, kkk777 said:\nБлагодаря че си го споделил! Може би е заради звука? За някой който няма опит с харш нойз и подобен амбиънт сигурно е малко "буксир нанагоре"?


Христо Ярловски издаде "Самоковски истории" | Вестник Приятел - новини от град Самоков\nПознатият като кмет на града ни и дългогодишен общественик инж. Христо Ярловски се изяви в ново амплоа. Преди броени дни излезе от печат неговата първа книга – “Самоковски истории”.\nНа 130 страници авторът пише за самоковските картофи и самоковското желязо, за местните хайдути и за американския колеж в града ни, за интересни и весели случаи от своя живот. Някои от своите истории Ярловски посвещава на популярни личности от Самоков. Изключително любопитни подробности разкрива той около причините за пожарите в бившия хотел “Мусала” в Боровец и в хижа “Мусала” през 80-те години на миналия век. Цяло изследване е посветил на “Самоковските паметници”. Безспорен интерес ще предизвика и пътеписът му за Света гора, с който завършва книгата. В началото пък авторът изяснява своето родословие, което прилича на истинска сага.\n“Дълго се колебаех, преди да се захвана с припомнянето на тези истории… И все пак ги започнах… Започнах ги за това, че безкрайно много уважавам героите на тези случки… Започнах ги, защото виждам, че животът ни постави в някакъв калъп и ние станахме прекалено еднакви, а всеки от тях е различен, самобитен, оригинален и по своему е един самоковски чешит – онова, което във времето е правело Самоков и самоковеца по-различни от другите. По-различни в добрия смисъл на думата”, изповядва Ярловски.\nВ книгата са публикувани и десетки малко познати снимки от самоковската градска среда от втората половина на 19 в. до наши дни.\nАвторът изказва благодарност за съдействието на Историческия музей в града ни и на издателска къща “Приятел”.\nРедактор на новата книга е Тодор Попов, а графичният дизайн е дело на Надка Вардарова. “Самоковски истории” може да намерите в редакцията на в. “Приятел”.\nХристо Ярловски е роден през 1946 г.в Самоков. Завършил е Техническия университет в София и Академията за обществени науки в Москва. Бил е кмет и зам.-кмет на общината. Работил е във фабрика “Слатина” и като директор на банка. Дългогодишен общински съветник. И в момента заседава в местния парламент. Има публикации в пресата. Женен е, с две дъщери и внук.\nTags: академия банка Боровец вестник Приятел директор желязо Исторически музей картофи кмет книга колеж Москва Мусала Надка Вардарова общински съветници паметник пожар Приятел пътепис редакция Самоковски истории Света гора Слатина София Тодор Попов университет фабрика хайдути хижа хижа Мусала хотел хотел Мусала Христо Ярловски